Din ce în ce mai mulți oameni de afaceri din România devin vocali, când vine vorba despre problemele infrastructurii rutiere. După „ȘîEu", multe alte inițiative de asemănătoare s-au desfășurat în societatea românească. Vineri de exemplu, la Iași, 80 de întreprinzători i-au solicitat premierului Marcel Ciolacu finalizarea Autostrăzii A8 până în anul 2030.
Marian Berdan, fondatorul grupului de firme Electra, din Iași, a prezentat rezumatul întâlnirii. Potrivit antreprenorului, Marcel Ciolacu a aflat pe propria piele cum este să stai blocat în traficul din Moldova.
„Una din problemele ridicate de antreprenorii ieşeni a fost legată de A8. Moldova are nevoie de afaceri puternice, iar fără infrastructură e greu să te impui pe piaţă. Oamenii de afaceri i-au spus premierului că autostrada A8 este obligatorie şi au cerut ca proiectul să fie realizat până în 2030. Premierul a răspuns că atât timp cât el va fi premier, va susţine proiectul cu toate forţele.
Un fapt interesant este că premierul a simţit pe pielea lui ce înseamnă lipsa autostrăzii, pentru că în drum spre Târgu Frumos a prins aglomeraţia de la intrarea în Podu Iloaiei şi a stat 45 de minute la coadă”, a declarat Marian Berdan, fondatorul grupului Electra Iași, pentru News.ro.
La rândul său, Cătălin Urtoi, membru în Consiliul de Administraţie al Companiei Naţionale de Autostrăzi, a publicat de pagina sa de Facebook o fotografie cu coloana premierului blocată în trafic în zona localităţi Podu Iloaiei.
„Prim-ministrul României Marcel Ciolacu, care se află într-o vizită în judeţul Iaşi, vede cu ochii săi ce se întâmplă în trafic, stând în coloană ca orice cetăţean. Insist pe această cale la conducerea CNAIR şi IGPR să elibereze urgent avizul de siguranţa circulaţiei pentru a implementa proiectul semaforizarii inteligente de la Podu Iloaiei. A trecut totuşi an de zile de la data testului pilot! Până la finalizarea proiectului Autostrăzii Unirii-A8 este necesară implementarea acestei soluţii pentru descongestionarea traficului pe acest sector la nivelul maxim permis de drum”, a scris Cătălin Urtoi, pe Facebook.
Tot la întâlnirea cu premierul Marcel Ciolacu, oamenii de afaceri ieşeni au adus în discuţie problemele legate de lipsa de funcţionalitate a legii privind învăţământul dual şi greutăţile care apar la angajarea tinerilor. Astfel, antreprenorii au cerut guvernului ca fondurile europene să poată fi accesate mai repede şi să nu mai existe tot felul de piedici birocratice.
„Patronii din construcţii au ridicat problema facilităţilor fiscale pentru angajaţii din domeniul lor, motivând că în lipsa acestora au început să le plece oamenii. Premierul a ascultat şi a dat de înţeles că vor urma modificări fiscale importante anul viitor”, a mai afirmat omul de afaceri Marian Berdan.
Momentan, doar 18% se află în execuție. Este vorba despre Secțiunea 1, Târgu Mureș - Miercurea Nirajului, care are termen de finalizare 2026 și secțiunea Leghin - Târgu Neamț, cu termen de finalizare tot 2026.
Secțiunea 2, Miercurea Nirajului - Leghin se află parțial în licitare. Secțiunea 4, Târgu Neamț - Iași - Ungheni încă se află în panificare, potrivit 130km.ro.
Până la finalizarea A8, A7 ar trebui finalizată până în 2026. A8 are traseul Ungheni - Iași - Târgu Frumos - Pașcani - Târgu Neamț - Poiana Largului - Ditrău - Târgu Mureș, unde va face joncțiunea cu A3. În total, A8 va avea o lungime de 304 km. Valoarea estimată la 4 miliarde de euro.